kardosdrur/scandi-wiki huggingface dataset:
Trine Pertou Mach

Trine Pertou Mach (født 9. oktober 1969) er en dansk politiker og folketingsmedlem valgt for Enhedslisten i Sjællands Storkreds fra 1. november 2022.

Hun har tidligere været folketingsmedlem for Socialistisk Folkeparti, valgt i Københavns Storkreds (2013 - 2015). 

Desuden har hun været midlertidig afløser for Ida Auken i Folketinget i to perioder i 2009 og 2011 på til sammen omkring et halvt år.

Hun har siden 2007 været bestyrelsesforkvinde for Mellemfolkeligt Samvirke, projektleder ved Institut for Menneskerettigheder og var i perioden januar-juni 2011 og april-maj 2009, stedfortrædende folketingsmedlem for Ida Auken for Socialistisk Folkeparti Da Annette Vilhelmsen trådte tilbage som formand for SF 30. januar 2014 blev Pertou Mach nævnt som ny formandskandidat, men hun afviste opfordringen.

Trine Mach blev 3. suppleant til Folketingsvalget juni 2015. Trine Mach meldte sig i oktober 2015 ud af SF.

Trine Pertou Mach er uddannet cand.scient.pol. (Statskundskab) fra Aarhus Universitet 1998. Hun er tidligere medlem af SF's hovedbestyrelse og SF's Internationale Udvalg. Hun var talsperson i JuniBevægelsen 2000-05. Mach var også fast klummeskriver i Dagbladet Information 2001-02.

11. november 2021 oplyste Trine Pertou Mach på Facebook, at hun havde meldt sig ind i Enhedslisten, og at hun hjalp partiets overborgmesterkandidat i København, Line Barfod, med hendes valgkampagne.

Offentlige kontroverser 
Pertou Mach sidder i bestyrelsen i Enkefru Plums Støttefond, hvis direktør Christian Harlang i 2009 blev genstand for en kritisk artikelserie i Berlingske Tidende. Hun havde samarbejdet med avisen, hvilket fik Harlang til gennem sin advokat, Michael Bjørn Hansen, at true med at ødelægge hendes karriere. Efterfølgende modtog Harlangs advokat en irettesættelse fra Københavns Universitet, idet han i brevet havde foregivet at være fastansat lektor ved universitetet, selvom han blot var ekstern lektor.

Kildehenvisninger

Eksterne henvisninger 
 Trine Pertou Mach i KVINFOs Ekspertdatabase
 Harlang truer Mach med at ødelægge hendes karriere – berlingske.dk
 
 Præsentation på sf.dk 
 Trine Pertou Machs blog på Modkraft.dk

Danskere i 2000-tallet
Politikere fra JuniBevægelsen
Foreningsformænd fra Danmark
Debattører fra Danmark
Politologer fra Danmark
Folketingsmedlemmer i 2000'erne
Folketingsmedlemmer i 2010'erne
Folketingsmedlemmer i 2020'erne
Tidligere folketingsmedlemmer fra SF
Personer i Kraks Blå Bog
Nuværende folketingsmedlemmer fra Enhedslisten
Charles Shaw

Charles Henry Cornelius Shaw (30. maj 1845 i Teddington nær London, England – 24. maj 1918 i Fredensborg) var en engelskfødt dansk jurist og højesteretssagfører, far til Guy Shaw.

Shaw var søn af dr.med. og storbritannisk konsul Henry Norton Shaw og Hustru Theresia Wittrock. Student fra Borgerdydskolen på Christianshavn 1863, blev cand.jur. 1868, sagførerfuldmægtig hos Carl Christian Vilhelm Liebe samme år, overretssagfører 1873, højesteretssagfører 1878, sekretær i Landstinget 1876-88. Shaw var sekretær for Den Raben-Levetzauske Fond. Han blev Ridder af Dannebrog 1888, fik Dannebrogsmand 1909 og blev Kommandør af 2. grad 1917.

Han var Københavns Magistrats og Grosserer-Societetets juridiske konsulent, medlem af bestyrelserne for aktieselskaberne Th. Wessel & Vett, Gyldendalske Boghandel, Nordisk Forlag A/S og J.H. Schultz. Medlem af Centralkomitéen og formand for Københavns Sygehjem.

Han blev gift 24. maj 1871 med Agnes Helene Terese Fleron (12. marts 1850 i København - 25. april 1918 i Fredensborg), datter af hofskrædder Louis Joseph Fleron og hustru Agnes Ahlmann.

Kilder

Eksterne henvisninger 
 

 
 
 Danske Jurister 1736-1936.

Advokater fra Danmark
Embedsmænd fra Danmark
Kommandører af Dannebrog
Landstinget
Studenter fra Københavns Åbne Gymnasium
Gustav Steensen-Leth

Ludvig August "Gustav" Steensen-Leth (egentlig døbt Ludvig August S.-L.) (16. januar 1845 på Steensgård, Langeland – 25. juli 1917 på Hvolgaard) var en dansk godsejer og politiker.

Steensen-Leth var søn af kammerherre Vincens Steensen-Leth til Steensgård og hustru Augusta f. von Schmidten. Han blev student (privat dimit.) 1865, tog filosofikum året efter og var godsejer til Hvolgaard fra 1870. 1900-02 sad han i Landstinget for Højre.

Han var gift med Ottilde Sophie S.-L., (3. februar 1847 – 21. november 1918), datter af hofjægermester Theodor Barner og hustru Julie f. Munk.

Eksterne henvisninger og kilder 
 Opslag på Skeel & Kannegaard Genealogy 
 Kraks Blaa Bog 1910

Landstingsmedlemmer fra Højre (1881-1915)
Landstingsmedlemmer i 1900'erne
Godsejere fra Danmark
Gustav
Personer fra Langeland
Personer i Kraks Blå Bog (afdøde)
OCLC

OCLC er en stor leverandør af biblioteksydelser med hjemsted i Dublin, Ohio, USA, og et stort antal lokalkontorer. Virksomheden blev grundlagt i 1967 af Fred Kilgour og drives af et almennyttigt selskab med 57.000 medlemsbiblioteker i 112 lande. Navnet var oprindelig en forkortelse for Ohio College Library Center, men oversættes i dag til Online Computer Library Center. Medlemsbibliotekerne får adgang til OCLCs store bibliotekskatalog "WorldCat" og omfattende forskningsresultater.

En afdeling for mikrofilm, digitalisering og opbevaring kaldes OCLC Preservation Service Center , og har hjemsted i Bethlehem, Pennsylvania.

OCLC er også medejer af OCLC PICA, en leverandør af bibliotekssystemer med sæde i Leiden i Holland.

Da OCLC købte Forest Press i 1988, overtog det også varemærke- og ophavsrettighederne til klassificeringssystemet Dewey Decimal Classification, som i store dele af verden har samme dominerende stilling som DK5 Decimalklassedelingen på danske folkebiblioteker.

WebJunction er en afdeling af OCLC, som blev etableret gennem en donation fra Bill and Melinda Gates Foundation.

Dublin Core er en standard for metadata, som er navngivet efter byen Dublin i Ohio, hvor OCLC har hjemme. OCLC var drivkraften ved udviklingen af standarden.

WorldCat 
OCLCs største aktivitet er bibliotekskatalogen WorldCat, som er verdens største bibliografiske database med 227 millioner katalogposter (maj 2011 ). Medlemsbibliotekerne deles om opgaven med at katalogisere nye bøger og får sammen andel i hele databasen. OCLC vedligeholder selv software til opkobling på databasen, bl.a. Connexion (indført i 2001 ).

Der findes endda et projekt kaldet Open WorldCat, som skal gøre indholdet i WorldCat tilgængeligt for alle på internettet, uanset om de er medlemmer af konsortiet. Dette system nås også fra søgefunktionerne på Yahoo eller Google. Imidlertid spredes WorldCat-databasen ikke gratis, da det ville fjerne fordelen ved at være medlem af OCLC. Fra at oprindeligt at have omfattet udvalg, udvidedes Open WorldCat i efteråret 2004 til at omfatte samtlige bøger på WorldCat. I efteråret 2005 indførtes wiki-lignende funktion, hvor internetbrugerne kan tilføje kommentarer og anmeldelser.

Eksterne kilder 
 OCLC
 WorldCat

Noter 

Digitale biblioteker i USA
Biblioteker i USA
Ohio
Willy Skjold Burne

Willy Skjold Burne (født 8. april 1900 i København, død 15. november 1973) var en dansk vinhandler og grundlægger, der i 1928 grundlagde vinhandlerkæden Skjold Burne.

Burne var handelsuddannet i vinbranchen og blev i 1928 selvstændig med en forretning i Stormgade i København. Sideløbende med driften af forretningen dannedes i 1950'erne engros-virksomheden A/S Skjold Burne, der leverede til andre vinhandlere og købmandsforretninger. I 1953 lancerede han den spansk rødvin Monopol Rouge, "Den med Tyren", der blev en stor succes. 

Skjold Burne-butikkerne er i dag en del af Taster Wine-koncernen og tæller over 80 butikker over hele landet.

Han grundlagde sammen med hustruen den almennyttige Inge & Skjold Burnes Fond.

Han er begravet på Ordrup Kirkegård.

Eksterne henvisninger 
 

Danskere i 1900-tallet
Grosserere fra Danmark
Fondsstiftere fra Danmark
Filantroper fra Danmark
Personer fra København
Primærrute 41

Primærrute 41 er en hovedvej, der går fra Sønderborg i nordvestlig retning til Sønderjyske Motorvej ved Stubbæk.

Primærrute 41 starter i vest for Alssundbroen, ved primærrute 8. Den fortsætter mod Aabenraa forbi Stubbæk, for at slutte ved frakørsel 71 på Europavej E45, sydvest for Aabenraa.

Rute 41 har en længde på ca. 29 km.

Kilder 

41
Primærrute 42

Primærrute 42 er en hovedvej, der går fra Aabenraa i sydvestlig retning til Tinglev.

Primærrute 42 starter syd for Aabenraa, ved primærrute 24. Den fortsætter mod Tinglev forbi Stubbæk, og krydser undervejs Sønderjyske Motorvej. Ruten slutter midt i Tinglev ved mødet med primærrute 8.

Rute 42 har en længde på ca. 17 km.

Kilder 

42
Primærrute 43

Primærrute 43 er en hovedvej, der går fra Årslev i sydvestlig retning til Faaborg.

Primærrute 43 starter vest for Årslev, ved Svendborgmotorvejens frakørsel 11. Den fortsætter mod Faaborg forbi Nørre Lyndelse og Nørre Søby. Ruten slutter nord for Faaborg ved mødet med primærrute 8 og 44.

Rute 43 har en længde på ca. 26 km.

Kilder 

43
Primærrute 44

Primærrute 44 er en hovedvej, der går fra Faaborg i østlig retning til Svendborg.

Primærrute 44 starter nord for Faaborg, ved mødet med primærrute 8 og 43. Den fortsætter mod Svendborg igennem Vester Aaby, Vester Skerninge og Ollerup. Ruten slutter nord for Svendborg ved mødet med Svendborgmotorvejen.

Rute 44 har en længde på ca. 25 km.

Kilder 

44
Primærrute 53

Primærrute 53 er en hovedvej, der løber fra Hillerød i sydvestlig retning til Kirke Sonnerup.

Ruten starter sydvest for Hillerød ved mødet med Primærrute 16. Den fortsætter mod Slangerup, videre uden om Frederikssund, over Kronprinsesse Marys Bro gennem Hornsherred forbi Skibby og Kirke Hyllinge, før den slutter vest for Kirke Sonnerup ved mødet med Holbækmotorvejen.

Rute 53 har en længde på ca. 45 km.

Kilder 

53
Blindestok

En blindestok er et hjælpemiddel som blinde mennesker, eller mennesker med nedsat syn kan anvende. Den fungerer både rent teknisk som et mobilitetshjælpemiddel, og som et høfligt signal til omverdenen om, at personen med stokken er synshæmmet.

Stokken fungerer ved at brugeren kører den frem og tilbage foran sig, så den kan advare om forhindringer forude.

Historie 
Blinde mennesker har brugt en stok som hjælpemiddel til at bevæge sig i århundreder, men det var ikke før lige efter 1. verdenskrig, at den hvide blindestok blev introduceret.

I 1921 følte en fotograf fra Bristol i England, James Biggs, sig utryg med mængden af trafik rundt om sit hus, så han fik malet sin stok hvid, så han blev mere synlig for andre.

I 1931 lancerede Guilly d'Herbemonten en national bevægelse i Frankrig med den hvide stok som støtte til blinde mennesker. I nogle lande bruges forskellige farvekoder på den hvide stok, så en seende person kan se om brugeren er synshæmmet, blind, døvblind eller lign. Bare ved at se på stokken.

Den hvide stok bruges af synshæmmede over hele verden, og symbolet med den hvide mand med en stok er det internationale symbolet for synshæmmede.

Se også 
 Blindhed
 Førerhund

Eksterne henvisninger 

 Danske blindesamfund 

Handikaphjælpemidler
Blindhed
Kender du Decembervej?

Kender du decembervej er en julekalender, der blev sendt første gang på DR i 1967. Den blev genudsendt i 1971 i julekalenderen Hos Ingrid og lillebror.
Den handler om Magnus Tagmus.

I dag findes alle 24 afsnit på Danmarks Radios online arkiv "Bonanza".

Handling 
Mortens legetøj kører hver dag ud i et tog for at finde en ny vogn til Mortens tog. Toget bliver ført af de to dukker Jakob og Ulla. På et tidspunkt møder de Magnus Tagmus, der kravler rundt på tagrenden.

Referencer

Eksterne henvisninger 
 

Børneserier fra Danmark

Børnenes U-landskalender
Tv-julekalendere
Danske tv-serier fra 1960'erne
Platinmetaller

Platinmetallerne er en samlet betegnelse for grundstofferne ruthenium, osmium, rhodium, iridium, palladium og platin, som står i 5. og 6. periode i gruppe 8, 9 og 10 i det periodiske system, og er overgangsmetaller.

Platinmetallerne har mange kemiske og fysiske ligheder, og findes normalt sammen i naturen

Periodiske system
Grundstoffer
Uorganisk kemi
Nørresø (Brahetrolleborg)

Nørresø ved Brahetrolleborg på Sydvestfyn er på 69,3 ha. I søen ligger øen Lucieø og en ikke navngivet holm. Omkring søen er der en 6 km afmærket rute, men der er bevoksning helt ned til søen, så helt gode udsigtsmuligheder er der ikke.

Det var i Nørresø, barneliget blev fundet i Mona-sagen i 1964.

Fugle 
Samlet er der iagttaget næsten 120 fuglearter ved Nørresø. Siden 2004 har der været ynglende skarver. De er kommet fra Brændegård Sø, som i 1990'erne havde en af Europas største kolonier, men nu er der mange flere her end i Brændegård Sø. Ved Nørresø yngler toppet lappedykker og gråand i mindre antal. Af trækfugle tiltrækker Nørresø gråand, taffeland, troldand og af og til stor skallesluger.

Noter

Eksterne kilder/henvisninger 
 Danmarks Naturfredningsforening: Brændegård Sø og Nørresø
 Dansk Ornitologisk Forening: Brændegård Sø og Nørresø

Søer i Faaborg-Midtfyn Kommune
This Year's Model

This Year's Model er et album fra 1978 af den britiske sanger Elvis Costello. Det var hans andet album, og det første med gruppen The Attractions. 
Albummet er et af de få, der har fået ratingen 10.0 af pitchfork.

Nummerliste (original LP) 
Alle sange er skrevet af Elvis Costello, når andet ikke er opgivet.

Side 1 
 "No Action" – 1:58
 "This Year's Girl" – 3:17
 "The Beat" – 3:45
 "Pump It Up" – 3:14
 "Little Triggers" – 2:40
 "You Belong to Me" – 2:22

Side 2 
 "Hand in Hand" – 2:33
 "(I Don't Want to Go to) Chelsea" – 3:07
 "Lip Service" – 2:36
 "Living in Paradise" – 3:52
 "Lipstick Vogue" – 3:29
 "Night Rally" – 2:41

Bonusspor på dobbelt-CD (2002) 
 "Big Tears" – 3:12
 "Crawling to the USA" – 2:55
 "Running Out of Angels" (demoversion) – 2:05
 "Greenshirt" (demoversion) – 2:22
 "Big Boys" (demoversion) – 3:00
 "You Belong to Me" (alternativ version) – 1:55
 "Radio Radio" (alternativ version) – 3:01
 "Neat Neat Neat" (Brian James) (live) – 3:16
 "Roadette Song" (Ian Dury, Russell Hardy) (live) – 5:40
 "This Year's Girl" (alternativ version) – 2:09
 "(I Don't Want to Go to) Chelsea" (alternativ version) – 3:00
 "Stranger in the House" (alternativ version) – 4:15

Besætning 
 Elvis Costello – guitar, vokal
 Steve Nieve – piano, orgel
 Bruce Thomas – bas
 Pete Thomas – trommer

Album fra 1978
Rockalbum fra Storbritannien
Exposition Internationale (1937)

Exposition Internationale des Arts et Techniques dans la Vie Moderne eller bare Exposition Internationale var en verdensudstilling afholdt i Paris i 1937. Udstillingen bestod af internationale pavilloner, bygget langs Seinen mellem Pont d'jena og Champ-de-Mars ved Eiffeltårnet. 52 lande deltog, og udstillingen havde godt 31 millioner besøgende. Udstillingen er mest kendt for den symbolske konfrontation mellem det Nazistiske Tyskland og den Kommunistiske Sovjetunion.

Eksterne Henvisninger 
Fakta om Udstillingen fra BIE's hjemmeside 
Expostion Internationale de 1937 - Billeder

1937
Begivenheder i 1937
Exposition Internationale (1939)

Exposition Internationale de la technique de l'eau eller bare Exposition Internationale var en speciel Verdensudstilling afholdt i Liège i Belgien fra Maj til November 1939. Temaet for udstillingen var "Vandets store Årstid". Udstillingen dækkede et område på 50 hektar.

Ekstern Henvisning 

Fakta om udstillingen fra BIE's hjemmeside (fransk) 

1939
Begivenheder i 1939
Liège
Chobits

er en japansk manga lavet af CLAMP. Den blev originalt udgivet af Kodansha i Young Magazine fra februar 2001 til november 2002, og senere samlet i 8 bind. Til forskel fra de fleste andre historier af Clamp, er Chobits en seinen-serie. En animeserie af Chobits, på 26 afsnit, blev sendt på TBS og Animax fra april til september 2002. Der er yderligere blevet udgivet videospil, samt andet merchandise i form af figurer, samlekort, kalendere og billedbøger.

Historie 
Historien handler om en den unge studerende Hideki, der en dag finder en persocom (computer i menneske skikkelse) liggende i affaldet. Han tager hende med hjem og får hende startet. Men der er noget mystisk og sært ved hende. Hun har ingen programmer, men kan gå. Han døber hende Chi, fordi det er det første hun siger, og han lærer hende blandt andet at tale.

Efter lidt tid finder Hideki ud af, at der er nogle der vil have Chi, men hvem er de og hvad vil de? Og hvorfor ser de bøger som Hideki køber til Chi ud til at påvirke hende?

Eksterne henvisninger 

 Officiel Chobits engelsk DVD anime hjemmeside (Arkiv)
 TSB officiel Chobits animeside 
 Tokyopop officiel Chobits mangaside
Girls! Girls! Girls!

Girls! Girls! Girls! er en amerikansk farvefilm fra 1962. Filmen, hvis hovedrolle blev spillet af Elvis Presley, blev produceret af Hal B. Wallis på Paramount Pictures og havde Norman Taurog som instruktør.

Filmen blev indspillet i perioden 9. april til medio maj 1962 og havde premiere den 21. november 1962. Girls! Girls! Girls!, som hed det samme i Danmark, havde dansk premiere 4. februar 1963.

Girls! Girls! Girls!, som er den 11. af en lang række film med Elvis Presley, er baseret på romanen "Will You Marry Me?" af Frederick Kohner og handler om skipperen på en turistbåd, som drømmer om at få sin egen fiskerbåd, men som først må klare en lang række genvordigheder inden han får succes.

Filmen blev optaget på Hawaii og blev nomineret til en Golden Globe i kategorien 'Bedste Film'.

Medvirkende 
 Elvis Presley: Ross Carpenter	
 Stella Stevens: Robin Gantner
 Laurel Goodwin: Laurel Dodge
 Jeremy Slate: Wesley Johnson
 Benson Fong: Kin Yung
 Robert Strauss: Sam

Musik 

Sangen "Girls! Girls! Girls!" er titelmelodi til filmen og indsunget af Elvis Presley i Hollywood 27. marts 1962.

Elvis Presley sang 12 sange i filmen. Den af dem, som opnåede den største publikumssucces, også i Danmark, var så ubetinget "Return To Sender". Den er, ligesom titelsangen, indspillet den 27. marts.

Af filmens 12 sange blev de 11 samt to 'bonussange' udgivet på en LP-plade, ligeledes med titlen Girls! Girls! Girls. LP'en indeholdt flg. numre:

Side 1:

 "Girls! Girls! Girls!" (Jerry Leiber, Mike Stoller) 
 "I Don't Wanna Be Tied" (Bill Giant, Bernie Baum, Florence Kaye) 
 "Where Do You Come From" (Ruth Bachelor, Bob Roberts) ('bonussang') 
 "I Don't Want To" (Janice Torre, Fred Spielman) ('bonussang')
 "We'll Be Together" (Charles O'Curran, Dudley Brooks) 
 "A Boy Like Me A Girl Like You" (Sid Tepper, Roy C. Bennett) 
 "Earth Boy" (Sid Tepper, Roy C. Bennett) 
Side 2:

 "Return To Sender" (Otis Blackwell, Winfield Scott) 
 "Because Of Love" (Ruth Bachelor, Bob Roberts) 
 "Thanks To The Rolling Sea" (Bill Giant, Bernie Baum, Florence Kaye) 
 "Song Of The Shrimp" (Sid Tepper, Roy C. Bennett) 
 "The Walls Have Ears" (Sid Tepper, Roy C. Bennett) 
 "We're Comin' In Loaded" (Otis Blackwell, Winfield Scott)

Den 28. marts 1962 indspillede Elvis sangen "Dainty Little Moonbeams" (Jerry Leiber, Mike Stoller), som blev brugt i filmen. Den blev imidlertid 'sorteret fra' og ikke udsendt på soundtracket eller andre plader indtil 1993, hvor den udsendtes på det fire-dobbelte album Double Features.

Sangen "Plantation Rock" (Bill Giant, Bernie Baum, Florence Kaye) blev indspillet af Elvis, ligeledes den 28. marts 1962 til filmen, men den blev ikke anvendt. Den blev først udsendt i november 1983 på albummet Elvis – A Legendary Performer, Vol. 4.

Yderligere to sange, "Potpourri" (Sid Tepper, Roy C. Bennett) og "Twist Me Loose", blev indspillet til brug i filmen, men blev heller ikke anvendt. De er aldrig blevet udgivet på plade.

Eksterne henvisninger 
 

Elvis Presley-film
Amerikanske film fra 1962
Musicalfilm fra USA
Kristian Solmer Vedel

Kristian Solmer Vedel (født 2. marts 1923, død 5. marts 2003) var en dansk industriel designer og en del af den skandinaviske design tradition.

Liv og karriere 
Han afsluttede sin læretid som møbelsnedker i 1942. Fra 1944-1945 var han studerende under professor Kaare Klint ved Institut for Møbler på Det Kongelige Kunstakademi i København. I 1946 dimitterede han fra School of Arts, Crafts and Design i København, hvor han også underviste fra 1953-1956. Han fungerede som formand for danske møbeldesignere fra 1947-1949. Han var medvirkende til oprettelse af foreningen for industrielle designere i Danmark og tjente som dens første formand, fra 1966 til 1968. 

I 1950 giftede han sig med Birgit (født Arnfred), og i 1954 oprettede de et design studie i Humlebæk, udenfor København. Parret fik fire børn, men blev skilt i 1961. Vedel blev derefter gift med sin anden kone, Ane (født Pedersen) i 1961. 

Mellem 1968 og 1971, startede Kristian Vedel det førte Institut for Industriel Design ved University of Nairobi, Kenya. Han og hans kone, Ane, vendte tilbage til Danmark i 1972 for at etablere et nyt design studie på Thyholm i det nord-vestlige Jylland. På Thyholm brugte Vedel det meste af sin tid til at dyrke det omgivende landskab, avle får fra Shropshire i England, og forske i udnyttelse af deres uld, hud og kød. 

Påvirket af Kaare Klint og den tyske Bauhaus skole, blev hans stil det "klassiske moderne" design, der er karakteriseret ved kreativ brug af materialer, især plastik og træ, og med en stærk sans for ergonomiske og funktionelle krav. Et typisk eksempel er hans børnemøbler, der kan tilpasses til et voksende barn, lavet til at blive brugt som et stykke legetøj. I alle henseender, var møbler designet til børn i henhold til børns behov, snarere end blot at være en miniatureudgave af voksne møbler. 

I et interview udtalte Kristian Vedel følgende om sin stilling til design:

Priser 
Vedel har fået en 1. præmie ved Copenhagen Cabinetmakers Guild (1947), Louisiana Museum-prisen (1957), Sølvmedalje i La Triennale di Milano for børnemøbler (1957), En guldmedalje ved La Triennale di Milano for hans linje af stabelbare melaminplast bestik og service, Design Award på Interplast i London (1961) og Lunningprisen (1962).

Eksterne henvisninger 
 

Industrielle designere fra Danmark
Bolívar (Ecuador)

Bolívar er en provins i det centrale Ecuador. Befolkningsantallet er opgjort til 183.193 i år 2009, på et område af 3 940 kvadratkilometer. Den administrative hovedstad og største by i provinsen er Guaranda.

Administrativ inddeling 
Provinsen er inddelt i syv kantoner, hvor med en administrativ hovedby.
 Caluma
 Chillanes
 Chimbo
 Echeandía
 Guaranda
 Las Naves
 San Miguel

Kilder 

Provinser i Ecuador
Cañar

Cañar er en provins i det centrale Ecuador. Befolkningsantallet er opgjort til 231.528 i år 2009 på et areal af 3 122 kvadratkilometer. Den administrative hovedstad er Azogues, som konkurrerer med La Troncal om at være provinsens største by.

Administrativ inddeling 
Provinsen er inddelt i syv kantoner, hver af dem en hovedby.
 Azogues
 Biblián
 Cañar
 Déleg
 El Tambo
 La Troncal
 Suscal

Kilder 

Provinser i Ecuador
Profetia

Profetia er en dansk dramafilm fra 2009. Den er instrueret af Johan Melin i samarbejde med the Good Army.
Profetia er opfølgeren til Johan Melins spillefilmsdebut Preludium fra 2008.  Filmen blev simultant med biografpremieren gjort tilgængelig på både dvd og VOD.

Medvirkende 
 Sofie: Anette Karlsen
 Ruth Popovic: Anna Fabricius
 Lars Hviid: Lai Yde Holgaard
 Tom: Anders Hove
 Johnny: Christoffer Svane
 Sanne:  Sanna Thor 
 Casper: Nicolai Faber
 Eva: Patricia Schumann

Modtagelse 
Filmen modtog dårlige anmeldelser. Jyllands-Posten gav filmen én stjerne og beskrev filmen som ”en yderst anstrengende affære, der højstemt iklæder banaliteter om kærlighed i prætentiøse klæder”. DR's Filmland gav filmen to ud af seks stjerner og beskrev filmen som "højtravende og prætentiøs". Filmguide.dk beskrev filmen som Banal og prætentiøs og gav én ud af seks stjerner.

Filmen, der havde modtaget 4,8 millioner kroner i offentlig støtte - solgte i alt 300 billetter.

Noter

Eksterne henvisninger 
 Filmens egen hjemmeside 
 

Danske film fra 2009
Dramafilm fra Danmark